## Rješenje kojim se utvrđuje da je za društvo Auctor kapital d.o.o., Zagreb nastala obveza objavljivanja ponude za preuzimanje tog društva

### NN 132/2009 (4.11.2009.), Rješenje kojim se utvrđuje da je za društvo Auctor kapital d.o.o., Zagreb nastala obveza objavljivanja ponude za preuzimanje tog društva

HRVATSKA AGENCIJA ZA NADZOR FINANCIJSKIH USLUGA

3242

Sukladno odredbama članka 15. stavka 1. točkama 3. i 10. i članka 8. stavak 1. Zakona o Hrvatskoj agenciji za nadzor financijskih usluga (»Narodne novine« broj 140/05), članka 47. stavak 1. i članka 48. Zakona o preuzimanju dioničkih društava (»Narodne novine« broj 109/07, 36/09), Uprava Hrvatske agencije za nadzor financijskih usluga, u predmetu utvrđivanja obveze objavljivanja ponude za preuzimanje dioničkog društva Laguna Novigrad d.d., Novigrad, Škverska 8, pokrenutom po službenoj dužnosti, na sjednici održanoj 29. listopada 2009. godine, donijela je

RJEŠENJE

I. Utvrđuje se da je za društvo Auctor Kapital d.o.o., Zagreb, Dežmanova 5, dana 29. prosinca 2006. godine, stjecanjem 81.152 redovne dionice s pravom glasa dioničkog društva Laguna Novigrad d.d., Novigrad, Škverska 8, nastala obveza objavljivanja ponude za preuzimanje tog društva.

II. Nalaže se društvu Auctor Kapital d.o.o., Zagreb, Dežmanova 5, da u roku od 30 dana od dana konačnosti ovog rješenja u skladu sa Zakonom o preuzimanju dioničkih društava podnese Hrvatskoj agenciji za nadzor financijskih usluga zahtjev za odobrenje objavljivanja ponude za preuzimanje, ponudu za preuzimanje i isprave iz članka 22. stavka 3. Zakona o preuzimanju dioničkih društava.

III. Nalaže se trgovačkom društvu Laguna Novigrad d.d., Novigrad, Škverska 8, da ovo rješenje dostavi dioničarima društva ili omogući dostavu rješenja putem Središnjeg klirinškog depozitarnog društva d.d., Zagreb, Heinzelova 62/a, u roku od 15 dana od dana zaprimanja rješenja.

IV. Nalaže se društvu Auctor Kapital d.o.o., Zagreb, Dežmanova 5, da u roku od 5 dana od dana zaprimanja rješenja plati administrativnu pristojbu u iznosu od 2.000,00 kuna u korist državnog proračuna i naknadu u iznosu od 20.000,00 kuna u korist žiro-računa Hrvatske agencije za nadzor financijskih usluga broj 2390001-1100329373, jer će u protivnom navedeni iznosi biti naplaćeni prisilnim putem.

V. Ovo rješenje objavit će se u »Narodnim novinama«.

Obrazloženje

I/ Hrvatska agencija za nadzor financijskih usluga (dalje u tekstu: Agencija) pokrenula je po službenoj dužnosti, sukladno odredbi članka 123. Zakona o općem upravnom postupku (»Narodne novine« br. 53/91, 103/96 – Odluka Ustavnog suda RH, br Us-248/94, dalje u tekstu: ZUP) i članka 47. Zakona o preuzimanju dioničkih društava (»Narodne novine« br. 109/07 i 36/09, dalje u tekstu: ZPDD), upravni postupak nadzora u vezi s utvrđivanjem obveze na objavljivanje ponude za preuzimanje društva Laguna Novigrad d.d., Novigrad, Škverska 8, (dalje: Laguna Novigrad d.d.), od strane društva Auctor Kapital d.o.o., Zagreb, Dežmanova 5 (dalje u tekstu: Auctor Kapital d.o.o)

U provedenom postupku izvršen je uvid u predmet Agencije, Zahtjev za odobrenje prospekta o izdavanju dionica privatnom ponudom, klasa: UP/I-450-08/06-11/26, podatke Središnjeg klirinškog depozitarnog društva d.d., Zagreb, Heinzelova 62/a (dalje u tekstu: SKDD) i podatke iz evidencija kojima Agencija raspolaže, te je utvrđeno sljedeće:

a) Odredbe Zakona o preuzimanju dioničkih društava (»Narodne novine« br. 84/02, 87/02 i 120/02), dalje u tekstu: Zakon), koji je važio u trenutku nastanka obveze na preuzimanje, odnosile su se na društvo Laguna Novigrad d.d., budući da se isto smatralo javnim dioničkim društvom u smislu članka 114. stavak 1. točka 2. Zakona o tržištu vrijednosnih papira (»Narodne novine« br. 84/02 i 138/06). Pritom napominjemo da se i odredbe sada važećeg ZPDD-a, primjenjuju na društvo Laguna Novigrad d.d., kao ciljno društvo i to temeljem oba kriterija predviđena u članku 2. stavak 1. točka 1. podtočka a) ZPDD-a, jer je isto – dioničko društvo sa sjedištem u Republici Hrvatskoj:

– čije su dionice s pravom glasa uvrštene na uređeno tržište u Republici Hrvatskoj u smislu odredbi Zakona o tržištu kapitala (»Narodne novine« br. 88/08 i 146/08), i

– koje ima više od 100 dioničara i čiji temeljni kapital iznosi najmanje 30.000.000,00 kuna, pri čemu se smatra da više od 100 dioničara ima ono dioničko društvo koje je zadnjeg dana u tri uzastopna mjeseca imalo više od 100 dioničara, kako je to propisano stavkom 2. istog članka ZPDD-a.

Uvidom u javno dostupne podatke Zagrebačke burze d.d. Zagreb, Javne informacijske knjižnice (JIK) i Sudskog registra Trgovačkog suda u Pazinu, utvrđeno je da su dionice društva Laguna Novigrad d.d. (dalje u tekstu: Ciljno društvo), od 6. kolovoza 2003. godine, neprekidno uvrštene na uređeno tržište u Republici Hrvatskoj (na Kotaciju javnih dioničkih društava, odnosno na Redovito tržište Zagrebačke burze d.d. Zagreb), te da u istom razdoblju društvo neprekidno ima više od 100 dioničara, a temeljni kapital veći od 30.000.000,00 kuna.

b) Obveza objavljivanja ponude za preuzimanje Ciljnog društva, nastala je za društvo Auctor Kapital d.o.o., Zagreb, Dežmanova 5, sukladno odredbi članka 4. stavak 2. Zakona, 29. prosinca 2006. godine, stjecanjem 81.152 redovne dionice s pravom glasa Ciljnog društva, u postupku povećanja temeljnog kapitala Ciljnog društva.

c) Društvo Auctor Kapital d.o.o., objavilo je 28. studenog 2002. godine ponudu za preuzimanje Ciljnog društva. Nakon provedenog postupka preuzimanja Ciljnog društva, društvo Auctor Kapital d.o.o. je ukupno imatelj 235.483 redovne dionice s pravom glasa Ciljnog društva što predstavlja 72,95 % udjela u temeljnom kapitalu Ciljnog društva i daje 235.483 glasa odnosno 81,02 % glasova od ukupnog broja glasova koje daju dionice Ciljnog društva. Sukladno podacima SKDD-a, u razdoblju od 10. travnja 2002. godine do 21. srpnja 2004. godine, Ciljno društvo ima 32.146 vlastitih dionica što predstavlja 9,96 % udjela u temeljnom kapitalu Ciljnog društva.

d) Glavna skupština Ciljnog društva je, 31. srpnja 2006. godine, donijela odluku o povećanju temeljnog kapitala novčanim ulozima privatnom ponudom postojećim dioničarima Ciljnog društva. Temeljem navedene odluke, temeljni kapital Ciljnog društva je povećan s iznosa od 119.432.300,00 kuna za iznos od 40.417.320,00 kuna, tako da povećani temeljni kapital iznosi 159.849.620,00 kuna. Novi temeljni kapital podijeljen je na 432.026 redovnih dionica s pravom glasa nominalnog iznosa 370,00 kuna.

Sukladno odredbi članka 110. Zakona o trgovačkim društvima, temeljni kapital društva povećan je danom upisa povećanja toga kapitala u sudskom registru.

Uvidom u presliku rješenja Trgovačkog suda u Pazinu, koju je na zahtjev Agencije 16. prosinca 2008. godine dostavilo Ciljno društvo, utvrđeno je da je provedba navedenog povećanja temeljnog kapitala Ciljnog društva upisana u Sudski registar Trgovačkog suda u Pazinu, 29. prosinca 2006. godine.

Slijedom navedenog, sukladno odredbi članka 2. stavak 1. točka 6. Zakona, danom upisa predmetnog povećanja temeljnog kapitala Ciljnog društva u Sudski registar i izdavanjem novih dionica, društvo Auctor Kapital d.o.o. steklo je 81.152 redovne dionice s pravom glasa Ciljnog društva, čime je za društvo Auctor Kapital d.o.o. nastala obveza objavljivanja ponude za preuzimanje Ciljnog društva, sukladno odredbi članka 4. stavak 2. Zakona.

Naime, nakon navedenog stjecanja dionica, društvo Auctor Kapital d.o.o. je imatelj ukupno 316.635 redovnih dionica s pravom glasa Ciljnog društva što predstavlja 73,29 % udjela u temeljnom kapitalu Ciljnog društva i daje 73,91 % glasova od ukupnog broja glasova koje daju dionice Ciljnog društva s pravom glasa. Dana 29. prosinca 2006. godine Ciljno društvo ima 3.596 vlastitih dionica što predstavlja 0,83% udjela u temeljnom kapitalu Ciljnog društva.

Sukladno odredbi članka 4. stavak 2. Zakona, koji je bio važeći zakon u vrijeme stjecanja dionica Ciljnog društva na naprijed opisani način, osoba koja je na temelju ponude za preuzimanje stekla manje od 75% dionica s pravom glasa, obvezna je objaviti ponudu za preuzimanje u slučaju daljnjeg stjecanja dionica istog izdavatelja.

e) Glavna skupština Ciljnog društva, 4. kolovoza 2008. godine, donijela je odluku o pojednostavljenom smanjenju temeljnog kapitala povlačenjem vlastitih dionica društva na teret ostalih rezervi i odluku o podjeli dionica društva.

Temeljem navedenih odluka, temeljni kapital Ciljnog društva smanjen je povlačenjem 10.500 vlastitih redovnih dionica, s iznosa od 159.849.620,00 kuna za iznos od 3.885.000,00 kuna tako da smanjeni temeljni kapital iznosi 155.964.620,00 kuna i podijeljen je na 15.596.462 redovnih dionica nominalne vrijednosti 10,00 kuna. Podjela dionica izvršena je na način da se dioničarima svaka pojedina dionica dosadašnje nominalne vrijednosti od 370,00 kuna, zamijenila s 37 dionica nominalne vrijednosti od 10,00 kuna.

Na dan donošenja ovog rješenja, društvo Auctor Kapital d.o.o. je imatelj 11.715.495 redovnih dionica s pravom glasa što predstavlja 75,12% udjela u temeljnom kapitalu Ciljnog društva i daje 11.715.495 glasova odnosno 81,43% glasova od ukupnog broja glasova koje daju dionice Ciljnog društva s pravom glasa. Ciljno društvo je, na dan donošenja ovog rješenja, imatelj 1.209.974 vlastite dionice što predstavlja 7,76% udjela u temeljnom kapitalu Ciljnog društva.

II/ Slijedom izloženog, radi potpunog utvrđenja činjeničnog stanja, Agencija je 18. prosinca 2008. godine, temeljem odredbe članka 47. stavak 2. ZPDD-a, pozvala društvo Auctor Kapital d.o.o. da se, bez odgode, očituje Agenciji o navedenim činjenicama, odnosno da poduzme radnje radi ispunjenja obveze na objavljivanje ponude za preuzimanje sukladno odredbama ZPDD-a.

Dana 16. siječnja 2009. godine, Agencija je zaprimila očitovanje društva Auctor Kapital d.o.o. U navedenom očitovanju navodi se, u bitnom, da je društvo Auctor Kapital d.o.o., u ponudi za preuzimanje Ciljnog društva, koju je objavilo i provelo krajem 2002. godine, steklo ukupno 72,95% udjela u temeljnom kapitalu, odnosno 81,02% dionica s pravom glasa u Ciljnom društvu.

Slijedom navedenog, prema navodima iz dostavljenog očitovanja, društvo Auctor Kapital d.o.o. je nakon objavljene ponude raspolagalo sa 75 ili više posto dionica s pravom glasa Ciljnog društva, te stjecanjem dionica temeljem naknadno provedene dokapitalizacije Ciljnog društva, nije bilo u obvezi objavljivanja ponude za preuzimanje u smislu tada važećeg Zakona o preuzimanju dioničkih društava, jer nije steklo 5% ili više dionica s pravom glasa.

Agencija nije prihvatila navode iz navedenog očitovanja društva Auctor Kapital d.o.o.

Sukladno odredbi članka 4. stavak 1. Zakona, osoba koja stekne dionice izdavatelja kojima, zajedno s dionicama koje već ima, prelazi prag od 25% od ukupnog broja glasova koje daju dionice izdavatelja s pravom glasa obvezna je o stjecanju bez odgode obavijestiti izdavatelja, Komisiju i javnost te objaviti ponudu za preuzimanje, pod uvjetima i na način određen ovim Zakonom.

Odredbom članka 4. stavak 2. Zakona, propisano je da je osoba koja je na temelju ponude za preuzimanje stekla manje od 75% dionica s pravom glasa, obvezna objaviti ponudu za preuzimanje u slučaju daljnjeg stjecanja dionica istog izdavatelja.

Iz citiranih odredbi Zakona, vidljivo je da obveza na objavljivanje ponude za preuzimanje nastaje za osobu koja stečenim dionicama prelazi prag od 25% od ukupnog broja glasova koje daju dionice izdavatelja s pravom glasa, dok se nastanak obveze na preuzimanje u slučaju daljnjeg stjecanja dionica nakon objavljene ponude za preuzimanje, veže uz stečene dionice Ciljnog društva koje su izdane s pravom glasa, a ne uz broj glasova koje samo trenutno, zbog vlastitih dionica koje drži Ciljno društvo, daju dionice Ciljnog društva izdane s pravom glasa.

Iz odredbe članka 27. stavak 2. Zakona, vidljivo je da izvješće o preuzimanju mora, između ostaloga, sadržavati podatak o tome s koliko dionica s pravom glasa izdavatelja ponuditelj ukupno raspolaže nakon preuzimanja pohranjenih dionica.

Drugačije tumačenje odredbe članka 4. stavak 2. i 3. i članka 27. stavka 2. Zakona, dovodilo bi do toga da, zbog stjecanja ili otpuštanja vlastitih dionica Ciljnog društva, stjecatelj odnosno ponuditelj, Agencija i javnost ne znaju kada je obveza nastala ili pak da se stjecanjem i otpuštanjem vlastitih dionica utječe na nastanak obveze na preuzimanje Ciljnog društva.

Tome u prilog navodimo činjenicu da društvo Auctor Kapital d.o.o., sukladno podacima SKDD-a, na dan upisa predmetnog povećanja temeljnog kapitala Ciljnog društva u sudski registar i stjecanja 81.152 redovne dionice Ciljnog društva, raspolaže s manje od 75% dionica s pravom glasa i s manje od 75% glasova od ukupnog broja glasova koje daju dionice Ciljnog društva s pravom glasa, a što je stanje različito u odnosu na stanje nakon provedene ponude za preuzimanje, a na kojem društvo temelji svoje tvrdnje o ne nastanku obveze na preuzimanje.

S obzirom na utvrđeno činjenično stanje u provedenom postupku, a temeljem odredbe članka 47. stavak 2. ZPDD-a te članaka 8. i 143. ZUP-a, Agencija je pismenom od 4. veljače 2009. godine, ponovno pozvala društvo Auctor Kapital d.o.o. da se očituje o navedenim činjenicama.

Dana 14. svibnja 2009. godine, Agencija je zaprimila očitovanje društva Auctor Kapital d.o.o. U navedenom očitovanju navodi se, u bitnom, da je istina da je društvo Auctor Kapital d.o.o., nakon provedenog povećanja temeljnog kapitala Ciljnog društva, povećalo svoj udio u temeljnom kapitalu Ciljnog društva, ali zato što svi dioničari Ciljnog društva nisu iskoristili svoje pravo prvenstva pri kupnji dionica, pa je uspješnost dokapitalizacije bila 99,34%. Isto tako, društvo navodi da je stjecanjem dionica u dokapitalizaciji Ciljnog društva zadržalo potpuno jednak broj glasova na Glavnoj skupštini Društva, što znači da nije došlo u drugačiju poziciju prema ostalim dioničarima, te na taj način utjecao na njihova prava.

Agencija nije prihvatila navode društva iz ovog očitovanja, jer je neosnovana tvrdnja društva da ne bi povećalo svoj udio u Ciljnom društvu da je uspješnost dokapitalizacije bila 100%, u kojem slučaju ne bi bilo obvezno objaviti ponudu za preuzimanje Ciljnog društva. Naime, obveza na preuzimanje, sukladno izričitoj odredbi članka 4. stavak 2. Zakona, nastala je za društvo daljnjim stjecanjem dionica Ciljnog društva, koje je nesporno, a bez obzira na postotak uspješnosti dokapitalizacije, odnosno činjenicu da svi dioničari Ciljnog društva nisu iskoristili svoje pravo prvenstva i bez obzira na povećanje ili smanjenje broja glasova na Glavnoj skupštini Ciljnog društva, uslijed takvog stjecanja.

Netočna je i tvrdnja društva da je stjecanjem dionica u dokapitalizaciji Ciljnog društva zadržalo potpuno jednak broj glasova na Glavnoj skupštini Društva, jer je iz podataka Središnjeg klirinško depozitarnog društva na dan 29. prosinca 2006. godine, vidljivo da je stjecanjem 81.152 redovne dionice s pravom glasa Ciljnog društva, povećano učešće društva Auctor Kapital d.o.o. sa 72,95% na 73,29% udjela u temeljnom kapitalu Ciljnog društva.

Odredbom članka 48. stavak 1. ZPDD-a, propisano je da će Agencija kada utvrdi nepravilnosti i/ili nezakonitosti, rješenjem naložiti poduzimanje radnji koje pridonose uspostavljanju zakonitosti. U stavku 2. istog članka, propisano je da će Agencija rješenjem odrediti rok za izvršenje i dostavljanje dokaza o učinjenom, dok je u stavku 3. točki 1. istog članka ZPDD-a propisano da kada utvrdi postojanje nepravilnosti i/ili nezakonitosti, Agencija će utvrditi postojanje obveze objavljivanja ponude za preuzimanje te naložiti poduzimanje radnji radi objavljivanja ponude za preuzimanje. Slijedom navedenog, valjalo je riješiti kao u točkama I. i II. izrjeke rješenja.

III/ Sukladno odredbi članka 61. stavak 2. ZPDD-a, osobe kojima je obveza objavljivanja ponude za preuzimanje nastala sukladno odredbama Zakona o postupku preuzimanja dioničkih društava (»Narodne novine« br. 124/97 i 57/01) i Zakona, a koje do dana stupanja na snagu ZPDD-a nisu podnijele zahtjev za odobrenje objavljivanja ponude za preuzimanje, obvezne su nastalu obvezu izvršiti sukladno odredbama ZPDD-a.

Sukladno odredbi članka 13. stavak 3. točka 1. i članka 61. stavak 3. ZPDD-a, ponuditelj i osobe koje s njim djeluju zajednički ne mogu ostvariti pravo glasa iz svih stečenih dionica ciljnog društva kad, nakon nastupanja obveze objavljivanja ponude za preuzimanje, u zakonskom roku ne podnesu zahtjev za odobrenje objavljivanja iste.

IV/ Odredbom članka 49. ZPDD-a, propisano je da ako ponuditelj ne objavi ponudu za preuzimanje, pod uvjetima i na način iz Zakona, svaki dioničar ciljnog društva može putem mjesno nadležnog trgovačkog suda zahtijevati obvezno sklapanje ugovora o prodaji dionica, pod uvjetima pod kojima je morala biti objavljena ponuda za preuzimanje. Slijedom navedenog, valjalo je riješiti kao u točki III. izrjeke rješenja.

V/ Sukladno odredbi članka 4. stavka 1. točke 3. Pravilnika o vrsti i visini naknada i administrativnih pristojbi Hrvatske agencije za nadzor financijskih usluga (»Narodne novine« broj 155/08), društvo Auctor Kapital d.o.o., obvezno je platiti administrativnu pristojbu i naknadu, pa je riješeno kao u točki IV. izrjeke rješenja.

VI/ Temeljem odredbe članka 8. stavak 3. Zakona o Hrvatskoj agenciji za nadzor financijskih usluga, ovo rješenje objavit će se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se može pokrenuti upravni spor podnošenjem tužbe Upravnom sudu Republike Hrvatske u roku od 30 dana od dana primitka ovog Rješenja.

Klasa: UP/I-451-04/08-10/25

Urbroj: 326-111-09-16

Zamjenik predsjednika Uprave
Ivo Šulenta, v. r.

Rješenje, NN 132/2009-3242